ಇಆರ್ಎಂ ಸಮೂಹದಿಂದ ಜಿಲ್ಲಾಡಳಿತಕ್ಕೆ 20 ಆಕ್ಸಿಜನ್ ಕಾನ್ಸಟ್ರೇಟರ್ ಹಸ್ತಾಂತರ ಸುದ್ದಿಒನ್, ಚಿತ್ರದುರ್ಗ, ಜೂ.01 : ಜಿಲ್ಲೆಯ ಕೋವಿಡ್ ರೋಗಿಗಳ ಆಮ್ಲಜನಕ ಕೊರತೆ ನೀಗಿಸಲು ಇಆರ್ಎಂ ಸಮೂಹ ಅಧ್ಯಕ್ಷರಾದ ಆರ್.ಪ್ರವೀಣ್ ಚಂದ್ರ ಅವರು ಜಾನ್ ಮೇನ್ಸ್ ವತಿಯಿಂದ 15.23 ಲಕ್ಷ ರು. ವೆಚ್ಚದಲ್ಲಿ ಆಕ್ಸಿಜನ್ ಕಾನ್ಸಟ್ರೇಟರ್ಗಳನ್ನು ಜಿಲ್ಲಾಡಳಿತಕ್ಕೆ ಮಂಗಳವಾರ ಹಸ್ತಾಂತರಿಸಿದರು. ಇಆರ್ಎಂ ಸಮೂಹದ ದೀಪಕ್ ಮಾತನಾಡಿ, ಕೋವಿಡ್ ಕಾಳಜಿ ಕೇಂದ್ರಗಳಲ್ಲಿ ಆಮ್ಲಜನಕ ಕೊರತೆ ನೀಗಿಸುವ ಉದ್ದೇಶದಿಂದ 15.23 ಲಕ್ಷ ರು. ಮೌಲ್ಯದ ಆಕ್ಸಿಜನ್ ಕಾನ್ಸಟ್ರೇಟರ್ಗಳನ್ನು ಜಿಲ್ಲಾಡಳಿತಕ್ಕೆ ಹಸ್ತಾಂತರಿಸಲಾಗಿದೆ. ಇದು ಜಿಲ್ಲೆಯ ಜನರ ಆರೋಗ್ಯ ಕಾಪಾಡಲು ಸಹಾಯಕಾರಿಯಾಗಲಿದೆ ಎಂದು ತಿಳಿಸಿದರು. ಶಾಸಕ ಜಿ.ಎಚ್.ತಿಪ್ಪಾರೆಡ್ಡಿ ಮಾತನಾಡಿ, ಕೋವಿಡ್ ಸೋಂಕು ನಿಯಂತ್ರಣಕ್ಕೆ ಇಆರ್ಎಂ ಸಂಸ್ಥೆ ನಿರಂತರವಾಗಿ ನೆರವು ನೀಡುತ್ತಿದೆ. ಇವರ ಕಾರ್ಯ ಶ್ಲಾಘನೀಯ ಎಂದರು. ಜಿಲ್ಲಾಧಿಕಾರಿ ಕವಿತಾ ಎಸ್.ಮನ್ನಿಕೇರಿ ಮಾತನಾಡಿ, ಸಂಸ್ಥೆಯಿಂದ ತಮಟಕಲ್ಲು ರಸ್ತೆಯಲ್ಲಿ ಪ್ರಾರಂಭಿಸಿರುವ 250 ಬೆಡ್ಗಳ ಕೋವಿಡ್ ಕಾಳಜಿ ಕೇಂದ್ರ, ಆರ್ಟಿಪಿಸಿಆರ್ ಲ್ಯಾಬ್ಗೆ ಮೂಲಸೌಕರ್ಯ, ಜಂಬೋ ಆಕ್ಸಿಜನ್ ಸಿಲಿಂಡರ್ ಸೇರಿದಂತೆ ಇನ್ನು ಅನೇಕ ರೀತಿಯಲ್ಲಿ ಸಹಕಾರ ನೀಡಿದೆ ಎಂದು ತಿಳಿಸಿದರು. ಡಿಎಚ್ಒ ಡಾ.ಸಿ.ಎಲ್.ಪಾಲಾಕ್ಷ, ಇಆರ್ಎಂ ಸಮೂಹದ ಸಹಾಯ ಪ್ರಧಾನ ವ್ಯವಸ್ಥಾಪಕರಾದ ರಣದಿವೆ, ರುದ್ರಪ್ಪ, ರವಿ ರಂಗಸ್ವಾಮಿ, ವಿನಯ್ ಸೇರಿದಂತೆ ಇತರರಿದ್ದರು.